
______________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Министарства одбране РС, Војнообавештајне агенције, покренутом по притужби A. A. припадника ВОА, Заштитник грађана 
У Т В Р Ђ У Ј Е

Војнообавештајна агенција, односно њени поједини руководиоци, поступала је неправилно према свом припаднику … А. А. на штету његових права, личног и професионалног интегритета и права из радног односа, на начин који је утврђен и описан актима Генералног инспектора служби – Извештај стр.пов.бр. ... од ... године и Извештај стр.пов.... од ... године.

Ради отклањања утврђених недостатака и спречавања да се они понове, Заштитник грађана упућује Војнообавештајној агенцији следећу 

П Р Е П О Р У К У
Потребно је да Војнообавештајна агенција без одлагања поступи по свим препорукама и закључцима из извештаја Генералног инспектора служби (стр.пов.бр. ... од ... године и стр.пов.бр. ... од ... године) којима су утврђене неправилности у односу Војнообавештајне агенције према А. А. и у раду Агенције уопште. 
Војнообавештајна агенција обавестиће, детаљно и без одлагања Заштитника грађана, а најкасније у року од 30 дана од дана пријема ове  препоруке, о поступању по њој.
О поступању по препоруци Заштитника грађана, Војнообавештајна агенција обавестиће истовремено и Генералног инспектора служби.

Р а з л о з и

Заштитнику грађана притужбом се обратио А. А., припадник Војнообавештајне агенције (ВОА) у чину ..., сматрајући да су му, на посебно некоректан начин, повређена права гарантована законом. Притужилац је навео да је од момента указивања на одређене незаконитости и неправилности у раду ВОА, изложен притисцима од стране својих претпостављених који се поред вербалних напада на његов професионални и лични интегритет огледају и у конкретним радњама на штету његових права и на закону заснованих интереса (покушај неформалног кажњавања прекомандом у место удаљено више стотина километара иако то није потреба службе; злонамерна измена радних задатака, коришћење службених процедура мимо сврхе за коју су успостављене и сл.)
.
А. се пре обраћања Заштитнику грађана обратио Генералном инспектору за војне службе безбедности, и при томе изнео тврдње о незаконитим и нестручним поступцима појединаца унутар ВОА. О детаљном налазу Генералног инспектора по његовој притужби није обавештен, али му је саопштено да је Генерални инспектор утврдио неправилности и незаконитости у раду ВОА и о њима сачинио два извештаја који су означени ознаком поверљивости „строго поверљиво“.

Заштитник грађана је оценио да се притужбом указује на могућност да подносилац притужбе трпи посебно некоректан однос (члан 25. став 5. Закона о Заштитнику грађана) на штету његових прaва, те је сагласно члану 24. став 1. Закона, актом  118-3890/12, деловодни број 6526, од 8. марта 2013. године, обавестио ВОА о покретању поступка по притужби и затражио изјашњење о основаности навода притужиоца.

Истовремено Заштитник грађана је актом 118-3890/12, деловодни број 6527, обавестио Генералног инспектора служби о поступку који је покренуо и од њега затражио информације о случају, као и непосредни увид у списе - Извештај стр.пов.бр. ... од ... године и Извештај стр.пов.бр. ..., од ... године.
ВОА је у писаном изјашњењу Пов. број  ... од ... године, у највећем делу оспорила основаност притужбе и истакла да на А. није вршен вербални притисак и да није спровођен репресиван и негативан однос. У изјашњењу даље стоји да се А. пре обраћања Генералном инспектору служби и Заштитнику грађана, није обратио лицу које је у Војнообавештајној агенцији одређено као лице за подршку и посредовање, по прописима о забрани злостављања на раду, као ни Групи за унутрашњу контролу у погледу указивања на евентуалне неправилности и незаконитости у раду Војнообавештајне агенције. Такође, истакнуто је да је управо због обраћања Генералном инспектору служби, Агенција поништила наредбу о премештају А. како то са његове стране не би било протумачено као одмазда.

Истим изјашњењем ВОА је обавестила Заштитника грађана да је Група за унутрашњу контролу остварила увид у службени документ за који је А. навео да говори о злоупотреби процедура према њему и утврдила да документ највећим делом одступа од прописане намене
, те да ће у вези са тим ВОА предузети мере и указати старешини који га је сачинио на грешку. 
Ради утврђивања чињеница и околности на које указао притужилац, Заштитник грађана је 11. априла 2013. године, у просторијама Генералног инспектора служби извршио увид у Извештај стр.пов.бр. ... од ...године и Извештај стр.пов.... од ... године. 
У међувремену, притужилац је обавестио Заштитника грађана да је позван од стране првопретпостављеног и да му је саопштена службена оцена којом је његов рад оцењен у редовном поступку оцењивања - најслабије у целокупној дотадашњој радној каријери. 
Према наводима притужиоца, након што је одбио да потпише службену оцену, изјавио је приговор који је његов претпостављени, уместо да о приговору одлучи одговарајућа Комисија, сам одбио уз усмено образложење да „због кадровских проблема не постоје услови за формирање комисије“, а да приговор не садржи чињенице које би утицале на промену оцене. Ипак, оцењивач је оцењеном накнадно повећао оцену „са циљем да га мотивише на постизање бољих резултата, што би требао да има у виду“, навео је А. Наведеним поступком, како је А. допунио своју притужбу, и поступак оцењивања спроведен је супротно позитивно правним прописима, а у циљу вршења притиска на њега, те је из тих разлога поднео жалбу Министру одбране, оспоравајући уједно саму службену оцену.

...

Заштитник грађана је нашао да су провериви наводи А. у потпуности поткрепљени детаљним, документованим и аргументованим налазима Генералног инспектора који су изнети у два поверљива извештаја којима је Заштитник грађана приступио у току поступка контроле. Извештаји садрже и више неправилности него што је указао, или о њима могао да зна и на њих укаже А
.

Због тога Заштитник грађана није оценио за потребно да сам проверава чињенице и околности које је већ утврдио Генерални инспектор, већ је у свему прихватио његове налазе и у потпуности се сагласио са препорукама које је Генерални инспектор дао ради отклањања неправилности према А. и уопште.

Заштитник грађана је констатовао да су и непровериви наводи А. или наводи такви за чију проверу је потребно несразмерно много времена и ресурса конзистентни, да логично следе један други, да су изнети на озбиљан начин и уз прихватање сваке одговорности за изречено.

Заштитник грађана је посебно ценио и да је А. разумно и савесно користио унутрашње процедуре у оквиру Министарства одбране; да се на начин предвиђен Законом, правовремено, примерено и на сваки начин правилно обратио Заштитнику грађана као надлежном контролном органу и тражио заштиту својих права и јавног интереса.

Заштитник грађана није могао поклонити веру тврдњама Војнообавештајне агенције и прихватити да је поступање према притужиоцу А. А. било коректно и без последица на његов лични и профеисонални интегритет, као и друга права из радног односа. Одговор ВОА на притужбу није садржао аргументе који би документовано или логично оспорили наводе притужбе у њеним битним елементима.
Поклањајући веру исцрпном контролном налазу Генералног инспектора који Заштитник грађана није нашао потребу да понавља, Заштитник грађана је оценио и да је А. у праву по питању основне ствари – неправилног поступања појединих руководилаца ВОА на штету његових права из радног односа.

Из наведених разлога, а сагласно члану 31. став 2. Закона о Заштитнику грађана, Заштитник грађана је утврдио пропусте на штету права подносиоца притужбе и упутио препоруке ради њиховог отклањања, као и у циљу спречавања сличних пропуста у будућности.

Заштитник грађана је применом члана 31. став 4. Закона о Заштитнику грађана, имајући у виду да постоји опасност да ће због неотклањања недостатка, права подносиоца притужбе бити трајно и у значајном обиму оштећена, утврдио рок од 30 дана за отклањање утврђених недостатака у раду ВОА. 
	ЗАШТИТНИК ГРАЂАНА

	

	Саша Јанковић


Доставити :
· Министарству одбране, Војнообавештајној служби
· Министарству одбране, Генералном инспектору служби

· Министарство одбране, државном секретару Александру Николићу

·  притужиоцу
� НАПОМЕНА: Заштитник грађана није навео више детаља како би се избегла потреба да се овај документ означи степеном поверљивости.

